Predkladacia správa

	Ministerstvo financií SR registruje viaceré faktory, ktoré rôznou intenzitou ovplyvňujú, resp. môžu negatívne pôsobiť na rozpočtové hospodárenie v roku 2001. 

	Vo viacerých prípadoch ide o faktory, ktoré vznikli v procese schvaľovania, resp. po schválení zákona o štátnom rozpočte, resp. nerealizovaním úloh, ktoré vyplývali z príslušných uznesení vlády s rozpočtovou tematikou.

	 Ministerstvo financií SR predkladá na rokovanie vlády SR tento materiál s cieľom vykonať inventarizáciu najvážnejších rizík, iniciovať prijatie adekvátnych opatrení a postupu pri ich eliminácii.

	Predkladajú sa len najvážnejšie riziká štátneho rozpočtu, o ktorých je potrebné rozhodnúť na rokovaní vlády. Ďalšie nároky na výdavky, ktoré signalizujú niektoré rozpočtové kapitoly, bude potrebné utlmiť v rámci schválených limitov. 

	Postupy navrhované v materiáli sú podmienené najmä:
	- presnosťou kvantifikovaného očakávaného plnenia príjmov (kvantifikovaného v objeme 7 mld Sk),
	- zlepšenými výsledkami hospodárenia ostatných zložiek verejného rozpočtu,
	- nepredkladaním ďalších požiadaviek na dodatočné navýšenie výdavkov, ktoré sa kvantifikuje v objeme 6,5 mld Sk,
	- viazaním časti výdavkov, resp. čiastočným krytím výstavby diaľnic emisiou dlhopisov.

	Základný priestor pre riešenie otvorených otázok vzniká tým, že sa predpokladá vyššia tvorba príjmov o 7 mld Sk a úspora výdavkov kapitoly Štátny dlh v objeme 3 mld Sk (spolu 10 mld Sk). Použitie týchto prostriedkov je do istej miery limitované záväzkami prijatými v rámci Vyhlásenia o hospodárskej politike (Staff monitored program  -  SMP) v smere financovania diaľnic a použitia nadrozpočtovaných príjmov. Pritom ani uvedených 10 mld Sk nepostačuje na riešenie všetkých najaktuálnejších potrieb. Preto sa predkladá vláde SR návrh na zabezpečenie ďalších zdrojov zohľadnením lepších výsledkov verejných rozpočtov, resp. viazaním výdavkov. V prípade neprijatia týchto návrhov hrozí nesplnenie niektorých zámerov obsiahnutých v SMP.